Kind uit rioolpyp gered | Maroela Media
'n 11-jarige meisie is Donderdagmiddag gered nadat sy in 'n nou rioolpyp beland en vasgesit het.
Volgens Chris Botha, 'n woordvoerder van Netcare 911, het die voorval omstreeks 14:00 in die Izingolweni-omgewing aan KwaZulu-Natal se suidkus plaasgevind. "Die meisie het saam met haar maatjies om die pyp gespeel toe sy gegly en met haar boude eerste in die gat geval het," het Botha gesê. "Sy het in 'n baie ongemaklike posisie in die nou pyp vasgesit."
Botha sê die Port Shepstone-polisie se soek- en reddingseenheid, die brandweer en paramedici van Netcare 911 is na die toneel ontbied. "Sy was baie benoud toe paramedici by die toneel opgedaag het. Reddingswerkers kon nie deur die pyp sny nie, en daar is besluit om olie rondom haar lyf in die pyp af te gooi en haar met sorg te probeer uittrek."
Omstanders het 'n luide applous gegee toe reddingswerkers haar ná 45 minute se gespook uit die pyp gered het. "Sy is ondersoek en het gelukkig geen beserings opgedoen nie. Sy is in haar ouers se sorg gelaat," het Botha bygevoeg.